૨૦૦૪માં શરૂ થયેલ ડિજીટલ ઈન્સપિરેશન ઇન્ટરનેટ વિશ્વના મુખ્ય ૧૦૦ ટેકનોલોજી બ્લોગ્સમાં સમાવિષ્ટ છે. વેબવિશ્વની સગવડોનો, નાનકડી એપ્લિકેશનથી લઈને સોફ્ટવેર સુધીના ઉપલબ્ધ સાધનોનો મહત્તમ ઉપયોગ કઈ રીતે કરી શકાય તે વિશે માહિતિ આપવાની તેમના આ બ્લોગની નેમ છે. તેને ત્રીસલાખથી વધુ પેજ ક્લિક દર મહીને મળે છે. છ હજારથી વધુ લેખ સાથે વેબ ટેકનોલોજીને લગતી અનેક બાબતો, અંગત ઉપયોગ માટે ફાયદાકારક થઈ પડે તેવા સૂચનો, વેબ એપ્લિકેશન, How To- પ્રકારના લેખો અને ટેકનોલોજી સમાચાર સાથેનો આ બ્લોગ ઈન્ટરનેટ પરની અને સોફ્ટવેર સાથે સંકળાયેલી ગમતી વસ્તુઓની ઉપયોગીતા અને તેમનાથી મહત્તમ ફાયદો મેળવવાની રીત બતાવે છે. અમિત અગ્રવાલ ભારતના પ્રથમ ટેકનોલોજી બ્લોગર છે, વેબવિશ્વની ટોચની વેબસાઈટ્સમાં તેમની અને તેમના બ્લોગની નોંધ લેવાઈ છે. ચોક્કસ વિષય પરત્વે ખૂબ સ્પષ્ટ વાત, મુદ્દાસર માર્ગદર્શન અને ટૂંકાણમાં પરંતુ જરૂરી વસ્તુ સચોટ રીતે લખી શકવાની તેમની ક્ષમતા, ટેકનીકલ બાબતોને સરળતાથી સામાન્ય માણસ સમજી શકે તે રીતે પ્રસ્તુત કરવાની તેમની આવડત તેમને આટલા સફળ બ્લોગર બનાવે છે.